ആര്.സി.സി മണ്ണ് നിക്ഷേപിക്കുന്നിടത്ത് സംരക്ഷണ ഭിത്തി കെട്ടണമെന്ന് മനുഷ്യാവകാശ കമ്മിഷന് തിരുവനന്തപുരം: മെഡിക്കല് കോളേജ് കാമ്ബസില് ആര്.സി.സിയുടെ നിര്മ്മാണ പ്രവര്ത്തനങ്ങള്ക്ക് വേണ്ടി നീക്കം ചെയ്യുന്ന മണ്ണും കെട്ടിടാവശിഷ്ടങ്ങളും നിക്ഷേപിക്കുന്ന പുലയനാര്കോട്ട നെഞ്ചുരോഗ ആശുപത്രി വളപ്പിലെ സ്ഥലത്ത് സംരക്ഷണ ഭിത്തി നിര്മ്മിച്ച് പ്രദേശവാസികള്ക്ക് സുരക്ഷ ഉറപ്പാക്കണമെന്ന് സംസ്ഥാന മനുഷ്യാവകാശ കമ്മിഷന് ഉത്തരവിട്ടു. മണ്ണിടിച്ചില് കാരണം പ്രദേശവാസികള്ക്ക് അപകടമുണ്ടാകുന്ന സാഹചര്യത്തില് ജില്ലാകളക്ടര് തുടര്നടപടികള് സ്വീകരിച്ചശേഷം കമ്മിഷനെ അറിയിക്കണമെന്ന് അദ്ധ്യക്ഷന് ജസ്റ്റിസ് ആന്റണി ഡൊമിനിക്ക് നിര്ദ്ദേശിച്ചു. സംരക്ഷണ ഭിത്തി നിര്മ്മിക്കുന്നതില് സര്ക്കാര് ഏജന്സികള് നടപടിയെടുക്കാത്ത സാഹചര്യത്തിലാണ് കമ്മിഷന് ഇടപെട്ടത്. പരാതിയില് പറയുന്ന സ്ഥലം ആര്.സി.സിയുടെതാണെന്ന് നെഞ്ചുരോഗാശുപത്രി സൂപ്രണ്ട് അറിയിച്ചു. മണ്ണ് നിക്ഷേപിക്കുന്നതുമായി ബന്ധപ്പെട്ട് തര്ക്കമുണ്ടായതിനാല് പുലയനാര്കോട്ടയില് പിന്നീട് മണ്ണ് നിക്ഷേപിച്ചിട്ടില്ലെന്ന് ആര്.സി.സി ഡയറക്ടര് കമ്മിഷനെ അറിയിച്ചു. സംരക്ഷണഭിത്തി നിര്മ്മിക്കാന് ജില്ലാ കളക്ടര് ടി.ബി സെന്റര് ഡയറക്ടര്ക്ക് കത്ത് നല്കുകയും തുക അനുവദിക്കുകയും ചെയ്തതായി നഗരസഭ കമ്മിഷനെ അറിയിച്ചു. എന്നാല് ഇപ്രകാരം ഫണ്ട് അനുവദിച്ചിട്ടില്ലെന്ന് ആര്.സി.സി വ്യക്തമാക്കി. എ. രമയും മറ്റ് പ്രദേശവാസികളും സമര്പ്പിച്ച പരാതിയിലാണ് നടപടി.